1Makkedai PUWANGNGE, "Eh Babél, nonnono polé ri kadéra akkarungemmu, sibawa tudang ri tompo’na awué. Dé’ mumapecci sibawa macenning pada-pada riyolo.
2Lélui labbu’é sibawa batu; timpa’i bowommu, akkai ro’mu narapi paita bitimu, sibawa alléttoiwi sining saloé.
3Naitako matu tauwé mallusu-lusu, ripakatuna sibawa ripakasiri. Maélo-Ka makkabale lao ri iko, na dé muwi séddi tau Upaleppe."
4Allataala mapaccinna Israélié paleppe’ki, asenna PUWANG Iya Pommakuwasaé.
5Makkedai PUWANGNGE lao ri Babél, "Ammekkono, sibawa uttama’no ri laleng pettangngé. Dé’na nariteppuko ‘Ratunna sining akkarungengngé.’
6Riyolo macai-Ka lao ri umma’-Ku, dé’na mennang Uwangga’i appunnangek-Ku. Nainappa Uwabbéréyang mennang lao ri iko, na iko dé’ muwamaséiwi mennang, mala iya macowa-cowaé mutenre’i sibawa mabecco.
7Muwasengngi mancaji ratui mannennungeng, sibawa dé’ mumaingekiwi iyaré’ga pikkiri’i accappurenna.
8Rimakkuwannanaro éngkalinga-Ka, éh iko iya pojiyéngngi lellungngi asennangengngé! Muwasengngi amangngi atuwommu, sibawa dé’gaga iya pada-padaé iko. Mupikkiri’i dé’ mumancaji janda matu, sibawa wija-wijammu dé’ nacappu matu.
9Iyakiya cinampe bawang, ri laleng siesso, iya duwa gau’éro massamangngi kajajiyang. Muwi pakéko passéhéré sibawa pajjappi, risittai towi lakkaimmu sibawa ana’mu.
10Marasa amakko ri laleng jamu, mupikkiri’i pangkaukemmu dé’ narijampangi. Ripapusako ri apanrémmu sibawa pangissengemmu, muwasengngi dé’gaga iya pada-padaé iko.
11Iyakiya nakennako matu abala, pangissengeng passéhéré’mu dé’ naulléi pasalai. Nalokkaiko matu abalaé, sibawa dé’ mulléi pasalai. Poléi matu abinasangngé tenrisenna-senna, sibawa dé’ musenna-sennai ri yolona.
12Attunru-tunruno bawang sibawa sininna pajjappi sibawa passéhéré’mu, iya réppaiyékko mappammulai wettu baiccu’mu. Nigana missengngi makkégunai iyaro ri alému, untu’ péttauriwi sining balimmu.
13Posoko nasaba égana pangaja. Suroi sining pabotoé malluru passalama’ko; mennang iya puraé salidikiwi sininna sunna langié sibawa magguruiwi sining wéttowingngé, sibawa ri tungke uleng baru botoi aga iya mancajiyé totomu.
14Itai, padai mennang daramé iya nanré api; dé’ naulléi mennang passalama’i aléna! Iyaro luwa’ apié mapella senna’i untu’ mennang, tenniya api mapella-pella untu’ maddellang.
15Iyanaro akkégunana tau pabotoé untu’ alému iya réppaiyékko mappammulai wettu baiccu’mu; tungke-tungke lao salaiko; dé’gaga polé untu’ tulukko."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn